DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 Ústavy Slovenskej republiky)

1. Gestor zmluvy: Ministerstvo financií Slovenskej republiky

2. Názov zmluvy: Dohoda medzi Azerbajdžanskou republikou a Slovenskou republikou o podpore a vzájomnej ochrane investícií  (ďalej len „Dohoda“).

3. Účel a predmet zmluvy a jeho úprava v právnom poriadku Slovenskej republiky: 
Účelom Dohody je zintenzívniť tok kapitálu medzi signatárskymi štátmi Dohody, zatraktívniť podnikateľské prostredie v oboch štátoch a zároveň zabezpečiť ochranu zahraničného investora a jeho investície v hostiteľskej krajine v prípade neželaných opatrení zo strany štátu a jeho inštitúcií napr. vo forme nezákonného vyvlastnenia. Predmet Dohody do veľkej mieri kopíruje novodobú investičnú stratégiu EÚ a národné záujmy SR a jej skúsenosti a poznatky z režimu ochrany zahraničných investícií. 

Predmetná Dohoda obsahuje tak hmotnoprávne, ako aj procesnoprávne štandardy ochrany zahraničných investícií, pričom reflektuje na intenzívny vývoj v tejto oblasti v posledných rokoch. Medzi hmotnoprávne štandardy môžeme zaradiť záväzok hostiteľského štátu na spravodlivé zaobchádzanie, dodržiavanie režimu národného zaobchádzania, doložku najvyšších výhod, ochranu pred diskriminačnými opatreniami, či nezákonným vyvlastnením, atď. Uvedené štandardy minimalizujú riziko protichodných arbitrážnych rozhodnutí, prispievajú k lepšej informovanosti a vyššej istote tak pre zahraničných investorov, ako aj pre hostiteľské štáty. 

Obsiahnutý mechanizmus riešenia sporov medzi investorom a štátom možno charakterizovať ako moderný, transparentný a vyvážený prostriedok riešenia prípadných investičných sporov medzi investorom a hostiteľskou krajinou. Cieľom úpravy tohto mechanizmu je okrem iného depolitizovať prípadné spory medzi investorom a štátom. Mechanizmus obsahuje prísnejšie pravidlá ohľadom možného konfliktu záujmov rozhodcov, zrýchlené konanie v prípade tzv. nepodložených žalôb, prevenciu paralelných sporov, kladie väčší dôraz na poskytovanie pravdivých informácií zo strany investora vrátane informácií o financovaní sporu zo strany tretej osoby. 

Dohoda rešpektuje príslušné právo EÚ, ktoré sa týka oblasti investícií, ako aj aktuálnu investičnú stratégiu EÚ. Podľa Dohody sa akákoľvek investičná arbitráž proti Slovenskej republike bude viesť podľa Pravidiel transparetnosti UNCITRAL. Dohoda ďalej predpokladá vznik mnohostranného investičného súdu, ku ktorému môžu zmluvné strany v budúcnosti pristúpiť. 

Predmet Dohody je v právnom poriadku SR upravený: 
• v zákone č. 40/1964 Zb. Občiansky zákonník v znení neskorších predpisov, 
• v zákone č. 530/1990 Zb. o dlhopisoch v znení neskorších predpisov, 
• v zákone č. 513/1991 Zb. Obchodný zákonník v znení neskorších predpisov, 
• v zákone č. 202/1995 Z. z. devízový zákon a zákon, ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov, 
• v zákone č. 18/1996 Z. z. o cenách v znení neskorších predpisov, 
• v zákone č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov, 
• v zákone č. 231/1999 Z. z. o štátnej pomoci v znení neskorších predpisov, 
• v zákone č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, 
• v zákone č. 483/2001 Z. z. o bankách a o zmene a doplnení niektorých zákonov v znení neskorších predpisov, 
• v zákone č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov, 
• č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov,
• v zákone č. 594/2003 Z. z. o kolektívnom investovaní a o zmene a doplnení niektorých zákonov v znení neskorších predpisov, 
• v zákone č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov, 
• v zákone č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov,  
• v zákone č. 8/2008 Z. z. o poisťovníctve a o zmene a doplnený niektorých zákonov v znení neskorších predpisov, 
• v zákone č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov, 
• v zákone č. 539/2008 Z. z. o podpore regionálneho rozvoja v znení zákona č. 309/2014 Z. z., 
• v zákone č. 492/2009 Z. z. o platobných službách a o zmene a doplnení niektorých zákonov v znení neskorších predpisov.

4. Priama úprava práv alebo povinností fyzických osôb alebo právnických osôb:
Dohoda v článkoch 3, 6, 7, 8, 9, 10, 13, 22, 23, 24, 25, 29, 34 a 35 priamo zakladá práva alebo povinnosti fyzických alebo právnických osôb.

5. Úprava predmetu medzinárodnej zmluvy v práve EÚ:
ZFEÚ v čl. 207 ods. 1 zahŕňa „priame zahraničné investície“ do rozsahu spoločnej obchodnej politiky. Keďže spoločná obchodná politika patrí podľa čl. 3 ods. 1 písm. e) ZFEÚ do výlučnej právomoci EÚ, členské štáty môžu v tejto oblasti konať len na základe splnomocnenia EÚ. V nadväznosti na túto zmenu kompetenčného rámca bolo prijaté nariadenie Európskeho parlamentu a Rady (EÚ) č. 1219/2012 z 12. decembra 2012, ktorým sa ustanovujú prechodné opatrenia pre bilaterálne investičné dohody medzi členskými štátmi a tretími krajinami. Nariadenie upravuje najmä status existujúcich dohôd podľa práva EÚ a podmienky, za ktorých môžu členské štáty takéto dohody zachovať, meniť alebo uzatvárať nové dohody.

Ustanovenia Dohody sú v súlade so ZFEÚ, najmä s ustanoveniami o voľnom pohybe kapitálu a platieb podľa článkov 63 až 66 ZFEÚ, pričom ustanovenia Dohody o prevodoch a dočasných ochranných opatreniach sa uplatňujú s prihliadnutím na relevantné opatrenia podľa článkov 66, 143 a 144 ZFEÚ. Súlad Dohody s právom EÚ zároveň výslovne potvrdzuje článok 2 ods. 4 Dohody, podľa ktorého sa Dohoda nesmie vykladať spôsobom, ktorý by ovplyvnil záväzky Slovenskej republiky vyplývajúce z práva EÚ.

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Dohoda je podľa čl. 7 ods. 4 Ústavy Slovenskej republiky medzinárodnou hospodárskou zmluvou všeobecnej povahy a je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb. 

7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Dohoda  je podľa čl. 7 ods. 5 Ústavy  Slovenskej republiky  medzinárodnou  zmluvou,  ktorá  priamo  zakladá práva  alebo  povinnosti  fyzických  osôb alebo právnických osôb, na  ktorej  vykonanie  nie je potrebný zákon.

8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):
Po ratifikácii tejto Dohody všetkými zmluvnými stranami nadobúda právny účinok bez potreby zmeny vnútroštátnych právnych predpisov Slovenskej republiky. Slovenská republika bude Dohodu aplikovať na základe článku 7 ods. 2 Ústavy SR, podľa ktorého majú právne záväzné akty Európskej únie priamu prednosť pred všetkými zákonmi Slovenskej republiky. 

Cieľom predmetnej Dohody je vytvoriť právny rámec na ochranu investorov a ich investícií, čo môže byť jedným z impulzov pre investovanie investorov jedného štátu na území druhého štátu. 

